मकसद तो उसका शायद कभी कुछ रहा ही नहीं. जब भी वह मिलता था तो कहता कि -" मकसद एक ऐसे प्रभाव को जन्म देता है जो नैसर्गिकता और काल्पनिकता के मध्य में सवार होता है". मैं मज़ाक में ही कह देता की यार-" तुम्हारे मकसद जो आजकल बदले-बदले से लगते हैं, उन्हें तुमसे अधिक पहचानता हूँ". उसका परिचय आखिर मैं किस तरह से करवाऊं. हाँ, वह मुझसे जब भी मिला असहमत होकर ही मिला. वह असहमति का बक्सा लेकर चलता था. असहमति के नाम पर वह नारे नहीं लगाता था, असहमति के नाम पर वह गालियां नहीं देता था, हमला तो वह कर ही नहीं सकता था. असहमति के नाम पर वह जोर-जोर से हँसा करता था. वह तबतक हँसता जबतक कि उसे अपने पेट में दर्द न महसूस होने लगे. वह मेरे क़रीब रहा ,जबतक मेरे साथ रहा, दूर जाने के बाद और भी क़रीब हो गया. वह मेरे साथ जितने दिनों तक रहा, उससे कहीं अधिक दिन उसे दूर गये हो गये.